กรมประมง จัดระบบควบคุม ป้องกันและเฝ้าระวังโรค COVID-19 อย่างเข้มงวด ย้ำขณะนี้ยังไม่พบการระบาดของโรคในสัตว์น้ำ
กรมประมง จัดระบบควบคุม ป้องกันและเฝ้าระวังโรค COVID-19 อย่างเข้มงวด ย้ำขณะนี้ยังไม่พบการระบาดของโรคในสัตว์น้ำ นายบรรจง จำนงศิตธรรม รองอธิบดีกรมประมง แถลงว่า กรมประมงได้ให้ความสำคัญกับการควบคุมป้องกันการแพร่ระบาดของโรคอย่างเข้มงวด โดยได้จัดระบบควบคุม ป้องกันและเฝ้าระวังสถานการณ์โรคภายในหน่วยงาน เพื่อเพิ่มความมั่นใจให้แก่บุคลากรผู้ปฏิบัติงานและผู้มาติดต่อราชการอย่างเข้มข้น โดยมีการออกประกาศกรมประมง เรื่อง มาตรการป้องกันการแพร่ระบาดของโรคติดเชื้อไวรัสโคโรนา 2019 (โควิด -19) เพื่อแจ้งเตือนให้บุคลากรภายในหน่วยงานทั้งส่วนกลางและภูมิภาคปฏิบัติอย่างเคร่งครัด เพื่อป้องกันการแพร่ระบาดของโรคอย่างเข้มงวด ทั้งยังติดตามเฝ้าระวังและป้องกันการระบาดของโรคในกลุ่มเกษตรกรชาวประมง ควบคู่กับการวางแผนเพื่อหามาตรการแก้ไขปัญหาและบรรเทาผลกระทบจากสถานการณ์ที่เกิดขึ้นด้วย เช่น จัดให้มีการคัดกรองลูกเรือประมง คนประจำเรือในช่วงเวลาเข้า-ออก ท่าเทียบเรือ และขอความร่วมมือผู้ประกอบการเรือประมงในการควบคุม กำกับการป้องกันการแพร่ระบาดของโรคในกลุ่มลูกเรือประมงบริเวณท่าเทียบเรือของตนเอง แจ้งเตือนเกษตรกรผู้เพาะเลี้ยงสัตว์น้ำให้เตรียมรับสถานการณ์ผลกระทบที่เกิดขึ้นเนื่องจากภาวะผันผวนของตลาด การส่งออก การปิดด่านพรมแดนและการชะลอตัวทางเศรษฐกิจ ส่งเสริมการค้าสินค้าสัตว์น้ำผ่านระบบตลาดออนไลน์ให้แก่กลุ่มเกษตรทั้งในส่วนกลางและส่วนภูมิภาคเพื่อเพิ่มช่องทางและโอกาสทางการตลาด พร้อมประชาสัมพันธ์ให้ประชาชนลดความตื่นตระหนกจากสภาวะการขาดแคลนอาหาร นอกจากนี้ยังตระหนักถึงความปลอดภัยของผู้บริโภค โดยได้สุ่มตรวจตัวอย่างสัตว์น้ำเพื่อตรวจสอบคุณภาพผลิตภัณฑ์ที่นำเข้าอย่างสม่ำเสมอ เช่น การตรวจสารตกค้างและจุลินทรีย์ที่ก่อให้เกิดโรค เพื่อให้มั่นใจได้ว่าผลิตภัณฑ์สัตว์น้ำที่นำเข้ามาในประเทศนั้นมีความปลอดภัยต่อผู้บริโภค ซึ่งปัจจุบันมีการนำเข้าผลิตภัณฑ์สัตว์น้ำมาในประเทศไทย 3 รูปแบบคือ ผลิตภัณฑ์แปรรูป แช่เย็นและแช่แข็งขณะที่ข้อกังวลเกี่ยวกับการแพร่กระจายของโรคโควิด-19 ในสัตว์น้ำนั้น ปัจจุบันยังไม่มีรายงานการตรวจพบโรคโควิด-19 ซึ่งเป็นเชื้อไวรัสในกลุ่มโคโรนา 2019 ในผลิตภัณฑ์สัตว์น้ำแต่อย่างใด อีกทั้งยังไม่เคยมีรายงานการเกิดโรคจากเชื้อไวรัสกลุ่มเดียวกันนี้ อาทิ SAR CoV2 และ MERS ในสัตว์น้ำที่เป็นสัตว์เลือดเย็นมาก่อน จึงขอให้ผู้บริโภคมั่นใจในการบริโภคสัตว์น้ำ โดยเน้นการมีสุขอนามัยที่ดีด้วยการเลือกรับประทานสัตว์น้ำที่มีความสด สะอาดและปรุงสุกใหม่เสมอ เพื่อความปลอดภัย